তৃতীয় পর্যায়ের ভোট শুরু হয়েছে। আর নির্বাচন শুরুর আগেই উত্তপ্ত বীরভূমের বিভিন্ন অঞ্চল।
বোলপুরের ইলামবাজারে জয়দেবের ডুমুর গ্রামে বিজেপি কর্মীকে মারধর করে মাথা ফাটিয়ে দেওয়া হয়। কিছুক্ষণের মধ্যেই দুই সিপিএম এজেন্টকেও মেরে মাথা ফাটিয়ে দেওয়া হয়। প্রত্যেককেই উদ্ধার করে হাসপাতালে ভর্তি করা হয়েছে। দু’টি ক্ষেত্রেই অভিযোগ শাসক দলের বিরুদ্ধে। পরে শাসক দলের চার কর্মীকে গ্রেফতার করে পুলিশ। সিপিএম পোলিং এজেন্টকে বুথে ঢুকতে বাধা দেওয়া হয়। ভোটারদেরও আটকে রাখার অভিযোগ উঠেছে। কেন্দ্রীয় বাহিনীর হস্তক্ষেপে পরিস্থিতি নিয়ন্ত্রণে আসে। সিপিএম কর্মীদের অভিযোগ, রাতেই গ্রামে বাড়িতে বাড়িতে গিয়ে তৃণমূলের বাইক বাহিনী সিপিএম সমর্থকদের ভোট না দিতে যাওয়ার হুমকি দিয়ে এসেছেন।
কিন্তু, এতকিছুর মধ্যে অনুব্রত মণ্ডল কী করছেন জানেন? শনিবার থেকেই তিনি নির্বাচন কমিশনের নজরবন্দি হয়ে রয়েছেন। তাসত্ত্বেও, গতকাল কার্যত গোটা বীরভূম ঘুরে বেরিয়েছেন। কিন্তু, নির্বাচনের দিন সকালবেলা ভোট শুরু হয়ে গেলেও অনুব্রত মণ্ডল সকাল প্রায় আটটা পর্যন্ত নিশ্চিন্তে ঘুমিয়েছেন। তারপরে বেলা গড়ালেও বাড়ি থেকে বার হননি তিনি। আর বাড়ির বাইরে অপেক্ষা করছেন ডেপুটি ম্যাজিস্ট্রেট, ভিডিওগ্রাফার এবং কেন্দ্রীয় বাহিনীর জওয়ানরা।

 
স্থানীয় সূত্রে জানা যাচ্ছে, নির্বাচনের দিন এরকমই নিশ্চিন্তে বেলা পর্যন্ত ঘুমোন অনুব্রত। একটু বেলার দিকে বাড়ির কাছের বুথেই ভোট দিতে যান। তারপরে বোলপুরে নিজের পার্টি অফিসে গিয়ে ববসেন। এদিনও তার ব্যতিক্রম হবে না।
যদিও নির্বাচন কমিশন ভোটের দিন অনুব্রতকে বোলপুরের বাইরে যেতে নিষেধ করেছে। কিন্তু সাধারণত তিনি ভোটের দিন বোলপুরেই থাকেন। ফলে, নির্বাচন কমিশনের নির্দেশের আলাদা কোনও প্রভাব অনুব্রত উপরে পড়বে কী না তা নিয়ে সংশয় থাকছেই। আর বিরোধীরা ব্যঙ্গ করে বলছেন, নির্বাচন কমিশন অনুব্রতকে নজরবন্দি করেছে শনিবার থেকে। কিন্তু তার অনেক আগেই তার যাবতীয় ভোট পরিকল্পনা ছকা হয়ে গিয়েছে। ফলে, ভোটর দিন কেষ্ট নিশ্চিন্তে বেলা পর্যন্ত ঘুমোতেই পারেন। তাই তিনি শান্ত থাকলেও বীরভূম অশান্ত।
আরও পড়ুন
বীরভূমে নতুন অনুব্রত, তৃণমূলকে ভোট দিতে হুমকি ভোটারদের। দেখুন ভিডিও